Fa ke ne le moeng wa mofaladi ...

O ne wa nkamogela

“Ke ne ke le moeng, lwa ntshola.”

MATHEO 25:35c

Bafaladi le batshabi ba ntwa bao ba batlang mafelo a a bolokesegileng a bonno, ba tletse gotlhe mo Aforika Borwa gompieno. Matshelo a bona a itemogela tatlhegelo, go kgaphelwa kwa thoko mmogo le tirisodikgoka. Le fa gontse jalo, tlhokomelo ya batho bao ba kobilweng e bile ba se na legae e itsetsepetse mo Beibeleng.

Re baeng rotlhe

Mme ba di bonetse kgakala, ba be ba di itumelela; e bile ba ipolela gore ke baeng le baeti mo lefatsheng.

BAHEBERE 11:13b

Mme jaanong ba eletsa le le molemo bogolo, e bong la legodimo.

BAHEBERE 11:16a

Leeto la rona le simolola ka Atame le Efa fa ba kobiwa go tswa paradeising go simolola gape mo lefelong le lentšhwa.

Ke ka moo Morena Modimo o mo ntshitseng mo tshimong ya Etene gore a ye go lema mmu o a ntshitsweng mo go ona.

GENESI 3:23

Mme Aborame o ne a bidiwa go tswa Ure go nna mo lefatsheng le le ntšhwa.

“Tloga o tswe mo lefatsheng la ga eno, o tlogele ba ga eno le lelapa la ga rraago, o ye kwa lefatsheng le ke tla le go bontshang.”

GENESI 12:1b

Leeto le tswelela ka Josefa a rekiswa mo Egepeto. Morago ga dingwaga di le 400 dikokomana tsa gagwe di ne tsa falautlha mo sekakeng go ya kwa lefatsheng le lešwa moo ba gakolowang ka gale fa e le bafaladi.

“Rraetsho e ne e le Mosiria yo o kgarakgatshegang, a fologela kwa Egepeto, a ya go jaka teng, a na le batho ba se kae fela, mme teng a nna setšhaba se segolo, se se thata, se sentsi.”

DOITERONOMIO 26:5b

Jesu e ne e le moeng

Morago ga dingwagakete, Jesu Morena wa rona, a tsaya leeto go tswa kwa legodimong go ya lefatsheng fela o ne a se na phaposi. O ne a ganwa ke balatedi ba gagwe mme a bapolwa ke batho ba gagwe.

Jesu a mo fetola a re: “Diphokojwe di na le mesima le dinonyane tsa leapi di na le dintlhaga, mme Morwa-Motho ene ga a na fa a ka latsang tlhogo teng.”

MATHEO 8:20

Mme botlhe ba mo atlhola ba re, o tshwanetswe ke loso.

MAREKO 14:64b

Beibele e re ruta eng ka go tshola batswantle le batshabi?

Go ralala Kgolagano e Kgologolo le Kgolagano e Ntšhwa re buisa gore Modimo ke Modimo wa ditšhaba tsotlhe. Thitokgang wa bosiamisi le go tlhokomela baeng le ba ba kgapetsweng kwa ntle e siana mo teng ga Beibele jaaka tlhale ya gauta. Molao wa Modimo wa re:

“E re fa moeng a lo falaletse mo lefatsheng la lona, lo se ka lwa mo gatelela. Moeng yo o lo falaletseng lo mo kaye jaaka mogalona, mme lo mo rate jaaka lo ithata; gonne le lona lo ne lo le baeng kwa lefatsheng la Egepeto. Ke nna Morena Modimo wa lona.”

LEFITIKO 19:33-34

Ga go sepe se se ka re kgaoganyang le lorato la Modimo

Mg. Paulo o re netefaletsa lorato la Modimo mo go tsotlhe tse di re diragalelang. Mowa wa gagwe o tla re gomotsa le go re tiisa.

Mme mo dilong tsotlhe tseo re fenya bogolobogolo ka ene yo o re ratileng.

BAROMA 8:37

Modimo o solofetsa go golola mongwe le mongwe yo e leng moeng mo lefatsheng.

Modimo ke botshabelo jwa rona

le thata ya rona;

o itshupile gantsi

e le thuso mo ditlalelong.

DIPESALOME 46:2

Mme Morena o na le nna

a le senatla se se boitshegang;

ka moo ba ba ntebelang ba tla wa,

ba sa fenye.

Ba tla tlhajwa ke ditlhong

tse dikgolo,

gonne ga ba a kgona sepe.

Ke kgala e e sa khutleng

e e sa lebalweng.

JEREMIA 20:11

Maitsiboa go lale go le selelo,

mme mo mosong

go tsoge go le boitumelo.

DIPESALOME 30:6b

*Ditemana di tshotswe go tswa go Beibele ya Setswana 1970/1987.

E gatisitswe le go phasaladiwa ke Bible Society of South Africa.

www.biblesociety.co.za

Bibles and audio Bibles are available on the BibleSA-app